“ส่งคืนพื้นที่ปลอดภัยสู่ชุมชน” ปล่อยคาราวานลงพื้นที่ทำความสะอาดศูนย์พักคอย โรงพยาบาลสนาม
ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) เป็นประธานเปิดโครงการ “ส่งคืนพื้นที่ปลอดภัยสู่ชุมชน” โดยมี ผศ.ดร.ดวงฤทธิ์ เบ็ญจาธิกุล ชัยรุ่งเรือง เลขานุการ รมว.อว. ศ.ดร.นพ.สิริฤกษ์ ทรงศิวิไล ปลัด อว. และผู้บริหาร อว. เข้าร่วม กล่าวว่า ตามที่รัฐบาลประกาศมาตรการล็อคดาวน์ครั้งใหญ่หลังจากการระบาดของโรคโควิด-19 ระลอกที่ 4 เป็นระยะเวลากว่า 6 สัปดาห์ จนถึงวันนี้ที่ประกาศคลายล็อกฯ เพราะสถานการณ์ปัจจุบันถือว่าดีขึ้นมาก มีผู้ติดเชื้อรายใหม่ต่อวันจำนวนลดลง ผู้หายป่วยกลับบ้านมีจำนวนเพิ่มขึ้นอย่างต่อเนื่อง อว.จึงจัดทำโครงการ “ส่งคืนพื้นที่ปลอดภัยสู่ชุมชน” โดยปล่อยขบวนคาราวานนำความรู้และเทคโนโลยีของทุกหน่วยงานใน อว. ลงพื้นที่ไปทำความสะอาดศูนย์พักคอยและโรงพยาบาลสนาม นำร่อง 35 แห่ง ก่อนจะขยายไปทั่วประเทศ หลังศูนย์พักคอยและโรงพยาบาลสนามปิดตัวไป เพื่อคืนพื้นที่สะอาดปลอดเชื้อให้กับชุมชน โดยมีอาสาสมัครที่ได้รับการฝึกอบรมถึงแนวทางการปฏิบัติในการทำความสะอาดพื้นที่โรงพยาบาลสนาม โดย กรมวิทยาศาสตร์บริการ (วศ.) ซึ่งมีความรู้ในเรื่องวิธีการเตรียมสารฆ่าเชื้อและวิธีทำความสะอาดและฆ่าเชื้อเป็นอย่างดี ขอให้ประชาชนมั่นใจชุมชนจะได้พื้นที่ปลอดภัยกลับคืนแน่นอนด้าน ศ.ดร.นพ.สิริฤกษ์ ทรงศิวิไล ปลัด อว. กล่าวด้วยว่า การปล่อยรถคาราวานลงปฏิบัติการในวันนี้ เป็นการส่งสัญญาณสำคัญว่าประเทศกำลังดีขึ้นจากสถานการณ์โควิดและแสดงให้เห็นถึงพลังของ อว. ตามนโยบายของ รมว.อว.ที่ต้องการให้เป็นกองหนุนที่สำคัญทั้งในแง่ปริมาณและคุณภาพ ตอบสนองอย่างรวดเร็ว ทำให้เกิดเป็นพลังการขับเคลื่อนทางสังคมที่สำคัญ โดย อว. จะเข้าไปทำความสะอาดพื้นที่ซึ่งมีคนติดเชื้อโควิดแต่ละแห่งด้วยวิธีการที่ดีที่สุด ปลอดภัยที่สุด ทำจนแน่ใจสะอาดเรียบร้อย และให้คำรับรองว่าพื้นที่นั้นปลอดภัยแล้ว ส่งคืนความปลอดภัยให้กับคนไทยทุกคนและพร้อมให้ความรู้สำหรับผู้ที่ต้องการทำความสะอาดพื้นที่ด้วยตนเอง ทั้งวิธีการ คู่มือการดำเนินงานว่าจะทำอย่างไร ใช้น้ำยาแบบไหนที่ปลอดภัย โดยกรมวิทยาศาสตร์บริการ (วศ.) จะเข้ามาเป็นหน่วยขับเคลื่อนหลัก